**Қазіргі білім беру үдерісінде музыка пәнін оқытудың тиімді әдістері**

*Канафина М.Е., №2 Балалар музыка мектебінің қосымша білім беру педагогы,*

*Қарағанды қ.*

Бүгінгі таңда еліміздің жаңа қарқынмен дамуы, ғылыми-техникалық прогрестердің жетістіктері, өркениетті елдер қатарынан көрінуі білім беру жүйесіне де ықпал етері анық. Оқу жұмысын ұйымдастырудың негізгі түрі – сыныптағы сабақ жүйесі екені бәрімізге мәлім. Осыған орай, тәжірибемде сабақтың қалыптасқан дәстүрлі түрінен басқа, дәстүрлі емес сабақтар түрлері де кеңінен қолданудамын. Олар көбінесе, оқытудың жаңаша әдістеріне негізделіп құрылуда. Ондағы мақсатым - әрбір сабақтың оқу-тәрбиелік мүмкіншіліктерін ескере отырып, оны жаңа сапалық деңгейге көтеру. Оқыту жаңа инновациялық әдістер мен пәнге байланысты жаңа технологияларды пайдалануды көздейді.

«Инновация» деген ұғым латын тілінде жаңарту, жаңалық, өзгеріс енгізу деген түсінікті білдіреді. Оның мәні – білім беруге және өздігінен білім алуға негізделген қабілетті дамытады. Қазіргі таңда оқушы – ақпаратты меңгерген, жан-жақты дамыған тұлға. Оның білімдік-танымдық қабілеттерін дамыту үшін мұғалімдер жан-жақты даярланған болуы керек. Осы бағыттарда мектептерде музыкадан теориялық және тәжірибелік білім беру жүйесінен тәжірибелер жинақталған, дегенмен,, музыка сабағын жүйелі оқыту, әсіресе қазақ мектептерінде ұлттық бай музыкалық мұрамызды молынан пайдаланудың жолдары әлі де көрсетілгені дұрыс. Басты мақсат - оқыту мен тәрбиелеу. Көрнекті педагог В. Сухомлинский өз пікірінде: «Өнер - өнегелі , ақылды адамдарды тәрбиелейтін құрал» деп тәрбие үрдісінде өнерге аса көңіл аудару қажеттілігін атап көрсетті. Сырлы да сазды әуендерді бүгінгі күн әуендерімен, классикалық музыкамен ұштастыру, шығармашылықпен тақырыпты түсіндіру, оқушыларды музыка әлеміне қызықтыра білу музыка мұғалімінің өз ісінде біліктілігін талап етеді. Оқуға ынтасы, тәртіптілер мен тәртіпсіздерді де музыка әлеміне қызықтырып, оқушылардың рухани бейнесі мен танымын шыңдай отырып, қоғамның саналы азаматы етіп шығару – ұстаздардың басты міндеті [1:25].

Музыка сабағы – музыкалық білім беру үрдісін ұйымдастырудың негізгі формасы. Мақсаттары мен міндеттері, мазмұны, әдіс-тәсілдері музыка сабағының типтері мен құрылымын анықтауға негіз болады. Музыка сабақтары мұғалімнің жоғары музыкалық-педагогикалық даярлығын, оқушылардың педагогикалық-психологиялық ерекшеліктерін, музыка сабақтарын ұйымдастырудың бұған дейін белгілі болған амал-жолдарын үйренуді, оның жаңа үлгілерін зерделеп, сөйтіп музыка сабақтарын оқыту тәжірибесін үнемі жетілдіріп отыруы қажет. Музыка пәні мұғалімінің сабақтарды өткізуді жоспарлауда басты екі кезеңді, яғни оқу пәнін жүргізудің жалпы және әрбір сабақты жеке өткізуге даярлауды жүзеге асырады.

Жалпы даярлық кезінде мұғалім оқушылардың пәнге деген қызығушылығын, қарым-қатынасын, бейімділіктерін және музыкалық оқу деңгейлерін зерттейді. Келесіде оқу бағдарламасының, оқу материалының мазмұнын, білімділік, тәрбиелік маңызын анықтайды. Соның негізінде бағдарламадағы оқу материалдарын жартыжылдықтарға біріктіріп, күнтізбелік-тақырыптық жоспар құрады. Ондай жоспарды құруда міндетті түрде оқу үрдісін ұйымдастыру формалары (экскурсия, семинарлар, практикалық сабақтар және т.б.) және білім, оқу дағдысын қалыптастыру немесе бақылау, түзету, тарату сияқты сабақ түрлері алдын ала ескеріледі. Сондай-ақ оқу-техникалық базасының (оқу кабинеті, кернекіліктер, көру-есту құралдары, музыкалық аспаптар және т.б.) жағдайы да есепке алынғаны дұрыс.

Музыка пәні мұғалімінің әрбір жеке сабақты жоспарлауы едәуір ізденісті, шығармашылықты талап етеді. Бұл жұмыстың алғашққысында оқу материалының мазмұны зерделенеді. Әрине, мұғалім тек бағдарламада қарастырылған оқу материалымен тоқталмай, әдістемелік оқулықтарда, көмекші құралдарда берілген дидактикалық материалдарды терең меңгеруі тиіс және оқушылардың музыкалық тәлім-тәрбиесін жетілдірудің тиімді жолдарын анықтауы қажет.

Музыка сабақтарын жүргізу үшін үлгілік бағдарлама негізінде құрылған күнтізбелік-тақырыптық жоспарда жоспарланған тақырыптардың білімділік, тәрбиелік, дамытушылық мақсаттары, қысқаша мазмұны, сабақтың түрі, әдістері, қолданылатын көрнекіліктері, оқушылардын өз бетімен орындайтын жұмыстары, білім жетістіктерін бағалау және тексеру формасы, әр тақырыптың өткізу мерзімі болуы шарт.

Музыка пәні мұғалімі сабақты жоспарлау алдында, ең алдымен оқушылар белгілі бір тақырыпты зерттеу барысында, есте сақтау, түсіну (ережелер, оқиғалар, материалдың мазмұны және т.б.), оқу дағдылары (музыкалық шығармаларды орындау, тыңдау, айту және т.б.) және алған білімдерін түрлі жағдаяттарда қолдану сияқты нәтижелерге қол жеткізуін нақтылап алғаны жөн.

Жеке сабақтарды ұйымдастыру күнтізбелік-тақырыптық жоспардың негізінде іске асады. Тақырыпқа байланысты сабақтың білімділік, дамытушылық, тәрбиелік мақсаттары анықталады, сабақтың типі және құрылымы ойластырылады [2:42].

Бүгінгі күні жаңашыл әдістермен оқыту арқылы оқушының ойлау қабілетін арттырып, ізденушілігін дамытып, құзыреттілігін қалыптастыру, шынайы дереккөздерінен мәліметтермен жұмыс жасау негізгі мақсат болып айқындалады.

Музыка пәнінде жаңаша әдіс-тәсілдер арқылы мектептегі сабақтарды жаңаша ұйымдастыру, мұғалімнің рөлі мен қызметінің артуына жағдай жасау, теориялық, ғылыми-педагогикалық және психологиялық білімге сүйене отырып, оқушылардың құзыреттілігін қалыптастыру, ақпараттық технологиялар мен оқыту әдістерін қолдана отырып, оқушыларды ізгілікке, елжандылыққа, саналыққа, адамгершілікке, имандылыққа, еңбексүйгіштікке тәрбиелеу. Инновациялық әдіс-тәсілдерді баланың білім деңгейіне және жас ерекшелігіне қарай оқу үрдісінде қолдану негізгі шарты болып табылады.

Осындай жолмен қалыптасқан білімнің танымдық маңызы да зор. Осы бағытарда сабақты түрлендіруде ақпараттық технологияларды пайдалана отырып сабақты жаңаша түрде ұйымдастыруды жүзеге асырудамын. Мысалы: Интерактивтік тақтамен жұмыс, мультимедиалық көрініс, жаңаша тапсырмалар арқылы сабақты түрлендіре отырып өткізуді жоспарладым. Жас ұрпаққа эстетикалық тәрбие беріп, олардың бойына туған жеріне, халқына деген адамгершілік пен сүйіспеншілік сезімдерін сіңіруде ұлттық музыка мәдениетінің алатын орны ерекше. Сондықтан халқымыздың осы мақсатын қайта жандандыру мақсатында балаларды қабілетіне қарай жыраулық өнерге, терме айтуға , шешендікке тапқырлыққа , айтыс өнеріне үйрету басты бағыттардың бірі. Оқыту мен тәрбиелеудің әдіс-тәсілдерін, жаңашыл педагогтардың әдістемелерін біліп қана қоймай, оны әркім өз мүмкіндігінше күнделікті сабақта пайдалану қажет. Сонда ғана сабақ нәтижелі болып білім сапасы көтеріледі.

Музыка пәнінің басқа пәндерге қарағанда көптеген өзіндік ерекшеліктері бар. Мұнда негізінен оқушының қабілеті, бейімділігі баса назарда болуы қажет. Дегенмен оқушыларды бейімдеу, қабілетін дамыту, музыкаға деген қызығушылығын арттыру - жақсы ұйымдастырылған сабаққа тікелей байланысты. Сондықтан оқушылардың пәнге қызығушылығын арттыру мақсатында тақырыпқа байланысты музыка түрлерінің шығу тарихы, дамыған елдерде музыка түрлері, музыка саласындағы белгілі композиторлардың өмірімен, Қазақстандағы және әлем елдеріндегі композиторлармен, музыка жұлдыздары туралы толық ақпараттар беріп отыру қажет. Сонымен бірге оқушыларға бұқаралық ақпарат құралдары, журналдардың тағы басқа, әлем елдеріндегі атақты композиторлар жайлы және мәдени жаңалықтарға шолу жасап отыру қажет. Осы тұрғыда оқушылар атақты композиторлардың жетістіктерге жетудегі еңбектерімен таныса отырып, өздері де, сабақта әр тапсырманы белсенділікпен орындауға ұмтылады.

Оқушылардың қызығушылығы, белсенділігі жоғарлауы сабақта білім сапасына әсер етері сөзсіз. Ұлы неміс педагогы А. Дейстербергтің «Жаман мұғалім ақиқатты өзі айтып береді, ал жақсы мұғалім оқушының өзін ізденуге жетелейді, ойға үйретеді» - дегені, осы тұжырымға негіз болады. Содықтан да оқушы белсенділігін арттырып, білім сапасын көтеретін, ойлауға үйрететін ол жаңашыл әдіс-тәсілдер. Барлық оқушы оқуда ең төменгі жеңіл тапсырмаларды орындаудан бастайды да, оларды міндетті түрде толық орындап болғаннан кейін ғана, келесі күрделі деңгейдегі тапсырмаларды орындауға көшіп отырады. Бұл оқушылар арасында бәсекелестікті және оқушының өз қабілетіне, оқуына сәйкес жоғары деңгейге көтерілуіне жағдай жасалады. Өтілетін тақырыптар бойынша қызықты сергіту ойындарын ойнатудың да сабақ сапасын көтеруге ықпалы көп. Атап өтсек: Кім шапшаң?, Әуенді тап, Сөз жұмбақтар т.б сонымен қатар ұлттық музыка әлеміне байланысты сабақты түрлендіріп өткізуге жаңаша технологияларды қолданудың орны ерекше.

Сабақ жоспары мұғалімінің сабақты ұйымдастыруына, жүргізуіне көмектеседі. Әсіресе, қызметін жаңа бастаған мұғалімдер сабақтың мазмұны, оқыту әдіс-тәсілдері нақтылы белгіленген жоспарды әзірлегені дұрыс. Ал бірінші тәжірибе жинақталғаннан кейін сабақ жоспарын мәнді қағидалар ғана көрсетілген қысқаша жоспар түрінде дайындауға болады. Қандай сабақ жоспары болмасын, оларда сабақтың өтілуі мерзімі, міндеттері, қосымша құрал-жабдықтар көрсетіледі. Бұдан әрі сабақтың барысында оның кезеңдері, оқушының оқу мотивтері, әдіс-тәсілдері, мазмұны мен формалары, қойылатын сұрақтар мен жауаптар, тапсырмалар, тексеру мен түзетулер критерийі, үй тапсырмаларының көлемі, оған берілетін нұсқаулар қарастырылады.

Оқытудың нәтижелерін бақылау мен тексеру оқыту процесінің міндетті компоненттерінің бірі болып табылады. Оның маңызы пән бойынша оқушылардың меңгерген білім деңгейлерінің білім стандартына сәйкес болуын анықтау болып табылады. Оқушылардың оқу жетістіктерін бақылау, баға берудің дәстүрлі түрлері: бақылау; ағымдағы бақылау; қорытынды бақылау. Кейінгі кезде оқыту үрдісінде жұмыстың тиімділігін жүзеге асыруда «педагогикалық диагностика» термині қолданылып жүр.

1. Алдын ала тексеру (бағалау): мұғалімнің сабақты өткізуге дайындалған жоспары, материалдары және түсіндіру, бекітуі, оқушылардың өздік жұмыстарының әдіс-тәсілдері, формалары қаралады.

2. Ағымдағы тексеру: сабақтардың жүргізілуі, оқушылардың білім денгейлері, оқушылардың шығармашылық тапсырмаларды орындау сапасы бақыланады. Бұндай тексеруде окушылардың ұжымдық, топпен және жеке орындайтын музыкалық оқу іс-әрекеттері есепке алынады.

3. Қорытынды тексеру: жартыжылдықта немесе оқу жылының соңында оқу-тәрбие жұмыстарының нәтижелері сараланады. Ол қорытынды кеш түрінде өткізуге болады. Себебі музыкалық білім беруде музыкалық іс-әрекеттер көбінесе ұжымдық түрде іске асатындықтан, қорытынды тексеру ұжымдық формада ұйымдастыруға болады [3:78].

Сонымен қатар музыкалық білім берудің өзіне тән ерекшеліктеріне байланысты оқушылардың білімін музыкалық шығарма орындау үрдісінде бақылау арқылы қорытындылауға болады. Сондай-ақ, өнер саласы ретінде музыка сабағының ең маңыздысы оқушылардың белсенділігін қолдау, ынталандыру, қолдау екендігін ұмытпаған жөн. Баға беруде тиімді кері байланыс орната отырып, білім алушылардың музыка өнеріне деген жағымды, оң эмоционалдық қарым-қатынасын орнатуға бағыттауымыз қажет.

**Әдебиеттер:**

1. Әденбаев С. Ш. Тәрбие теориясы мен әдістемесі. Алматы: Дарын, 2000 ж.
2. Ахметова А.Қ. Мектептегі музыка сабағын оқыту принциптері. Алматы: «Полиграфия-сервис и К». 2002 ж.
3. Дүйсембінова Р.Қ. «Музыкалық білім беру педагогикасы» – Талдықорған: 2001 ж.